Asiakas menee kauppaan, ostaa tuotteen, joka onkin viallinen. Hän ei saa palautettua tuotetta kassalla, hänet ohjataan infotiskille, jossa kerrotaan ettei kuulu heille, ja pyydetään ottamaan yhteyttä maahantuojaan.

Eli tahoja monta ja mitään ei tapahdu. Ei ole varmuutta saako rahoja takaisin. Hyväksyisitkö tällaista asiakaspalvelua? Työnhakijalle tällainen on arkipäivää.

Työttömäksi joutuneella on irtisanomistilanteessa kaikki hajonnut. Hän joutuu rakentamaan tulevaisuutensa uudelleen. Hän hakee töitä, uraa tukevaa koulutusta ja muita mahdollisia auttavia työllistymispalveluita. Pääsääntöisesti hän ei saa vastauksia työhakemuksiin, haastatteluihin ei kutsuta. Itsetunto on maassa.

Lehdissä ja sosiaalisessa mediassa syyllistetään työttömiä tukien nostamisesta ja elämisestä muiden kustannuksella. Sen vuoksi heidät pakotetaan motivoitumaan. Päätösten käsittelyistä aiheutuu katkoja työttömyysturvaan. Tässä on ristiriita mitä järjestelmä hakee ja mikä on käytäntö. Organisaatiorajat eivät vastaa palveluita.

Esimerkkinä ilmoittautuminen osa-aikaiseen opiskeluun, jossa on puolentoista vuoden aikana 12 lähiopetuspäivää, on aiheuttanut päätöksen, jonka mukaan hakijalla ei ole oikeutta työttömyysetuuteen, koska hän on päätoiminen opiskelija.

”Nyky-yhteiskunta määrittää ihmisiä paljon työn mukaan. Työssä ollessaan on helppo arvostella työnhakijoita.”

Samassa dokumentissa kerrotaan: ”Tähän lausuntoon ei saa hakea erikseen muutosta valittamalla”. Sekä: ”Muutosta voi hakea työttömyyskassan kirjalliseen päätökseen”. Lisäksi mukana liite, missä ohjeet: ”Miten tästä päätöksestä voi valittaa”. Siis mitä tämä tarkoittaa kansalaiselle?

Työttömyysturvan käsittelyaika on noin 30 päivää. Tämän jälkeen lähtee mahdollinen valitus, tai toisen työttömyys- tai toimeentuloturvan hakeminen. Tällä ajalla ei ole mitään työttömyysturvaa, joka mahdollisesti maksetaan myöhemmin.

Päätös tehdään, vaikka dokumentaatio olisi puutteellinen. Tämä aiheuttaa siis jyrkemmän päätöksen hakijan kannalta. Lomakkeet eivät ole käyttäjäystävällisiä ja aiheuttavat turhia valitus- ja käsittelykierroksia.

Nämä ovat meidän kokemuksia työnhausta. Nyky-yhteiskunta määrittää ihmisiä paljon työn mukaan. Työssä ollessaan on helppo arvostella työnhakijoita. Puhutaan paljon, että työnhakijat eivät tee mitään. Sympatiat ovat työnhakijoiden puolella. Te-toimiston työntekijät tietysti toimivat lakien ja ohjeistusten mukaan.

Kuka työnhakija täällä uskaltaa enää tehdä mitään? Ihmetyttää, miksi hyviä työnhakijoita on työmarkkinoiden ulkopuolella, eri ikäisiä. Miksi työnhakutyökalut eivät toimi? Miksi työnhakijoita rankaistaan aktiivisuudesta?

Lakia, säädöksiä ja toimintatapoja tulee muuttaa, kun ne eivät toimi. Tämä koskee myös työkokeiluja, joissa hyödynnetään työpanos, mutta ei palkata tekijöitä, jonka jälkeen jatkuu uusi työkokeilu. Tulee huolehtia, että järjestelmää ei käytetä väärin. Järjestelmän tulee tukea työnhakua ja työnhakijoita.

Jarkko Ruottinen

Oulujoen Kokoomus ry, vpj.

Marja-Liisa Kankaala

Keskustan Tervakaupunnin ry, vpj.

Lue lisää lukijoiden mielipiteitä päivän Kalevasta!

Näin lähetät mielipidekirjoituksen Kalevaan.